
Text rozhodnutia
Súd: Krajský súd Banská Bystrica Spisová značka: 4Tos/13/2016 Identifikačné číslo súdneho spisu: 6214010131 Dátum vydania rozhodnutia: 20. 04. 2016 Meno a priezvisko sudcu, VSÚ: JUDr. Ľubomír Bušík, PhD. ECLI: ECLI:SK:KSBB:2016:6214010131.1 Uznesenie Krajský súd v Banskej Bystrici v senáte zloženom z predsedu senátu JUDr. Ľubomíra Bušíka, PhD. a sudcov JUDr. Jána Bobora a JUDr. Jozefa Mikluša v trestnej veci odsúdeného I. Y. za prečin výtržníctva podľa § 364 ods. 1 písm. a) Tr. zák., formou spolupáchateľstva podľa § 20 Tr. zák. a iné na neverejnom zasadnutí dňa 20. apríla 2016 o sťažnosti okresného prokurátora vo Veľkom Krtíši proti uzneseniu Okresného súdu Veľký Krtíš sp. zn. 9T/67/2014 zo dňa 22. 2. 2016, takto r o z h o d o l : Podľa § 193 ods. 1 písm. c) Tr. por. sťažnosť okresného prokurátora z a m i e t a . o d ô v o d n e n i e : Uznesením samosudcu Okresného súdu Veľký Krtíš sp. zn. 9T/67/2014 zo dňa 22. 2. 2016 bolo podľa § 50 ods. 4 Tr. zák. vyslovené, že ods. I. Y. sa osvedčil v skúšobnej dobe podmienečného odsúdenia z rozsudku Okresného súdu Veľký Krtíš sp. zn. 9T 67/2014 zo dňa 23. 6. 2014, právoplatného 23. 6. 2014. Svoje rozhodnutie prvostupňový súd odôvodnil tým, že hoci sa odsúdený v skúšobnej dobe dopustil priestupkov na úseku dopravy, i napriek tomuto záveru dospel prvostupňový súd k stanovisku, že nešlo o také porušenie zákona, ktoré by odôvodňovalo nariadenie výkonu trestu odňatia slobody aj s poukazom na jeho rodinné zázemie, starostlivosť o maloleté dieťa narodené 9. 1. 2016, či jeho slušné správanie a skutočnosť, že riadne pracuje a alkoholické nápoje, pod vplyvom ktorých sa dopustil trestnej činnosti, nepožíva. Z uvedených dôvodov preto prvostupňový súd rozhodol o osvedčení odsúdeného v skúšobnej dobe. Proti tomuto uzneseniu bezprostredne po jeho vyhlásení podal sťažnosť priamo do zápisnice o verejnom zasadnutí okresný prokurátor, ktorú odôvodnil prostredníctvom svojho písomného podania. V písomných dôvodoch sťažnosti okresný prokurátor uvádza, že podľa jeho názoru súd nerozhodol správne a že s rozhodnutím o osvedčení sa odsúdeného sa nestotožňuje. Zdôrazňuje pritom, že odsúdený sa dopustil v priebehu skúšobnej doby troch rôznych priestupkov na úseku dopravy a to dňa 28. 6. 2016, za ktorý mu bola uložená bloková pokuta v sume 100,- eur, ďalej dňa 7. 11. 2014, za ktorý mu bola uložená bloková pokuta v sume 10,- eur a dňa 26. 12. 2014, kedy bol postihnutý za priestupok taktiež v blokovom konaní v sume 50,- eur. S poukazom na uvedené priestupky okresný prokurátor uvádza, že nemožno potom dospieť k záveru, že odsúdený viedol riadny život a taktiež sa súd nevysporiadal dostatočne s otázkou plnenia uloženého obmedzenia spočívajúceho v zákaze požívania alkoholických nápojov a iných návykových látok v skúšobnej dobe. Podaním sťažnosti sa domáha, aby odvolací súd zrušil rozhodnutie prvostupňového súdu a tomuto vec vrátil na nové prejednanie a rozhodnutie. Krajský súd na základe podanej sťažnosti v zmysle ust. § 192 ods. 1 písm. a), b) Tr. por. pri rozhodovaní o sťažnosti preskúmal správnosť výrokov napadnutého uznesenia, proti ktorým sťažovateľ podal sťažnosť, ako i konanie, ktoré predchádzalo napadnutému uzneseniu, pričom po postupe v zmysle cit. ustanovenia krajský súd dospel k záveru, že sťažnosť okresného prokurátora nie je dôvodná. V súvislosti s rozhodovaním o podmienečnom prepustení z výkonu trestu odňatia slobody doterajšia súdna prax jednoznačne konštatuje, že esenciálnou zložkou pre správne rozhodnutie súdu je skutočnosť, či odsúdený v priebehu plynutia skúšobnej doby viedol riadny život. Vedením riadneho života v skúšobnej dobe treba rozumieť najmä dodržiavanie právnych noriem, plnenie pracovných, rodinných a ďalších občianskych povinností. Znakom riadneho života je i beztrestnosť, hoci nemusí samo o sebe vždy znamenať, že podmienečne odsúdený vedie riadny život a naopak. Dôvodom na rozhodnutie, že trest, ktorého výkon bol podmienečne odložený, sa vykoná, je nielen skutočnosť, že podmienečne odsúdený spáchal v skúšobnej dobe ďalší trestný čin ale aj skutočnosť, že inak nežil riadnym životom, alebo nevyhovel uloženým podmienkam. Jedným zo základných znakov riadneho života je dodržiavanie právneho poriadku. Ak podmienečne odsúdený v skúšobnej lehote závažným spôsobom poruší právne normy, najmä tým, že spácha úmyselný trestný čin, svedčí to spravidla o tom, že sa neosvedčil. Podmienka vedenia riadneho života je splnená najmä vtedy, ak podmienečne odsúdený plní základné povinnosti občana tak v súkromnom živote, ako aj voči spoločnosti. Riadny život preto nemožno stotožňovať len s bezúhonnosťou. Z uvedených zásad vyplýva, že pre konštatáciu, že odsúdený neviedol v skúšobnej dobe riadny život musí byť preukázané, že odsúdený závažným spôsobom porušuje zákony, ktoré regulujú normy spoločenského správania sa. Samotná izolovaná skutočnosť, že odsúdený sa dopustil troch priestupkov nie je postačujúca pre takýto záver, že odsúdený sa v skúšobnej dobe neosvedčil. Treba bližšie skúmať o aké priestupky sa jedná a to osobitne za situácie, kedy tieto priestupky boli riešené v blokovom konaní, ktoré blokové pokuty odsúdený v minulosti zaplatil, t.j. treba aj skúmať, či tieto postihy nie sú už aj zahladené. Nejde však len o fakt samotnej jednoduchej blokovej pokuty. Je potrebné najmä vysporiadať sa so závažnosťou takýchto priestupkov. Z lustrácie priestupkov z registra priestupkov na č.l. 258 je zrejmé, že vo všetkých troch prípadoch išlo o blokové pokuty za menej závažné porušenie pravidiel cestnej premávky, ako napr. osvetlenie vozidla, použitie na jazdu vozidla, ktoré nemožno prevádzkovať v cestnej premávke a taktiež porušenie spôsobu jazdy. Nemožno preto dospieť k záveru, že v daných prípadoch ide o závažné previnenia, ktoré by dosahovali charakter úmyselného a cieľavedomého konania. Rovnako tak zo správ Obecného úradu Bušince, z OO PZ v Dolnej Strehovej nevyplývajú žiadne skutočnosti, ktoré by viedli k záveru, že odsúdený v priebehu plynutia skúšobnej doby nežil riadnym životom a rovnako tak z týchto správ nevyplýva ani záver, že by odsúdený porušoval zákaz požívania alkoholických nápojov v priebehu plynutia skúšobnej doby. S poukazom potom na takto zistený skutkový stav považuje i Krajský súd v Banskej Bystrici rozhodnutie prvostupňového súdu za zákonné a správne a preto sťažnosť, ktorá je postavená výlučne na spáchaní troch priestupkov, považuje za nedostatočnú pre záver o tom, že by odsúdený v priebehu plynutia skúšobnej doby nežil riadnym životom. S poukazom potom na horeuvedené dôvody senát krajského súdu rozhodol tak, že sťažnosť okresného prokurátora ako nedôvodnú zamietol. Poučenie: Proti tomuto uzneseniu riadny opravný prostriedok nie je prípustný.

